Дунейпсо зэхьэзэхуэм Налшык фыщеплъ
ШыщхьэуIум и 26-м Налшык спорт махуэшхуэ щекIуэкIынущ. Къэбэрдей-Балъкъэрым СпортымкIэ и министерствэм диIыгъыу къызэрагъэпэщауэ Iэпщэрыбанэ зэзауэхэмкIэ дунейпсо зэхьэзэхуэм и етIуанэ Iыхьэр Универсальнэ спорт комплексым щызэхэтынущ.
ЗэпэщIэтыныгъэхэм утыку къыщихьэнущ спортсмен лъэрызехьэхэу, дуней псом, Европэм, Азием я чемпионхэу Зайцев Александр, Раджабов Раджаб, Гамидулаев Роман, Мамонтов Павел, Баймасханов Мовсар, Джураев Амрилло, Курбанмагомедов Мурад, Гугу Ислъам, Беслъэней Нурмухьэмэд, Сирожидиннов Одил сымэ, нэгъуэщIхэри. Дуней-псо зэхьэзэхуэм и зэIущIэ нэхъыщхьэу щытынущ а спорт лIэужьыгъуэмкIэ спортсмен цIэрыIуэхэу Къэбэрдей-Балъкъэрым щыщ Мырзэкъан Азэмэт-рэ Америкэм и Штат Зэгуэтхэм къикIа Родригес Риккэрэ я зэпэщIэтыныгъэр. Абы текIуэныгъэ къыщызыхьыр дуней псом и чемпион хъунущ.
Iэпщэрыбанэ зэзауэхэмкIэ профессионал лигэм и дунейпсо чемпионатым и япэ Iыхьэр мэлыжьыхьым и 22-м Мэзкуу щекIуэкIащ. АбыкIэ къызэIуаха хъуащ а спорт лIэужьыгъуэм и тхыдэм и напэкIуэцIыщIэ.
Н2HFIGHT-р Iэпщэрыбанэ зэзауэм и лIэужьыгъуэщIэщ. Адрейхэм къащхьэщыкIыу мыбы и зэIущIэр Iыхьитхуу зэпыудащ, дэтхэнэми дакъикъищ хухэхауэ. Мыр лъыкIпсыкI къызыхэкI е хабзэ зимыIэ зэзауэхэм хуэдэкъым, атIэ спорт лIэужьыгъуэ дахэщ, удэзыхьэхщ.
Чемпионатым и етIуанэ Iыхьэу Налшык щекIуэкIы- нур эфир занщIэкIэ «Матч ТВ» телеканалымрэ къэралищэм щIигъумрэ къыщигъэлъэгъуэнущ. Мы илъэ- сыр имыкI щIыкIэ чемпионатым и IыхьитI иджыри екIуэкIынущ. Абыхэм я хьэлъагъ елъытауэ чемпионыщIэхэр къыщыхахынущ.
Зэхьэзэхуэм ипэ къихуэу Мэзкуу пресс-конференцышхуэ шыщхьэуIум и 24-м щекIуэкIащ. Абы хэтащ Iэпщэрыбанэ зэзауэхэмкIэ дунейпсо чемпион Мырзэкъан Азэмэт, УФ-м и Президентым и деж зэпымыууэ КъБР-м щиIэ и лIыкIуэ Быкъыш Ратмир, Iэпщэрыбанэ зэзауэхэмкIэ дунейпсо федерацэм и президент Астахов Сергей, Н2HFIGHT профессионал лигэм и президент Фигуров Виталий, щхьэзакъуэ зэзауэхэмкIэ Урысейм и промоутер нэхъыщхьэ Хрюнов Владимир, Къэбэрдей-Балъкъэрым щIыхь зиIэ и артисткэ Къэзан Сэтэней сымэ.
Чемпионатым утыку къыщихьэну спортсменхэм шыщхьэуIум и 25-м Налшык зыщашэчынущ.
ЖЫЛАСЭ Замир.
